FI Euroopan unionin virallinen lehti L 196/50

KOMISSION TÄYTÄNTÖÖNPANOPÄÄTÖS (EU) 2016/1189,

annettu 19 päivänä heinäkuuta 2016,

luvan antamisesta UV-käsitellyn maidon saattamiseksi markkinoille uuselintarvikkeena Euroopan parlamentin ja neuvoston asetuksen (EY) N:o 258/97 mukaisesti

(tiedoksiannettu numerolla C(2016) 4565)

(Ainoastaan englanninkielinen teksti on todistusvoimainen)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon uuselintarvikkeista ja elintarvikkeiden uusista ainesosista 27 päivänä tammikuuta 1997 annetun Euroopan parlamentin ja neuvoston asetuksen (EY) N:o 258/97 (1) ja erityisesti sen 7 artiklan,

sekä katsoo seuraavaa:

(1) Yritys Dairy Crest Ltd esitti 26 päivänä syyskuuta 2012 Irlannin toimivaltaisille viranomaisille hakemuksen UV-käsitellyn maidon saattamisesta markkinoille asetuksen (EY) N:o 258/97 1 artiklan 2 kohdan f alakohdassa tarkoitettuna uuselintarvikkeena.

(2) Irlannin toimivaltainen elintarvikkeiden arviointielin antoi 10 päivänä tammikuuta 2013 ensiarvioraporttinsa. Raportissaan se tuli siihen tulokseen, että UV-käsitelty maito täyttää asetuksen (EY) N:o 258/97 3 artiklan 1 kohdassa uuselintarvikkeille asetetut arviointiperusteet.

(3) Komissio toimitti ensiarvioraportin muille jäsenvaltioille 16 päivänä tammikuuta 2013.

(4) Asiasta esitettiin perusteltuja muistutuksia asetuksen (EY) N:o 258/97 6 artiklan 4 kohdan ensimmäisessä alakohdassa asetetussa 60 päivän määräajassa.

(5) Komissio pyysi 9 päivänä helmikuuta 2015 Euroopan elintarviketurvallisuusviranomaista, jäljempänä ’elintarviketurvallisuusviranomainen’, tekemään lisäarvioinnin UV-käsitellystä maidosta uuselintarvikkeena asetuksen (EY) N:o 258/97 mukaisesti.

(6) Elintarviketurvallisuusviranomainen esitti 10 päivänä joulukuuta 2015 lausuntonsa UV-käsitellyn maidon turvallisuudesta uuselintarvikkeena (2), ja sen päätelmien mukaan UV-käsitelty maito on turvallista ehdotetuissa käyttöolosuhteissa.

(7) Lausunto antaa riittävät perusteet vahvistaa, että UV-käsitelty maito uuselintarvikkeena täyttää asetuksen (EY) N:o 258/97 3 artiklan 1 kohdassa vahvistetut perusteet.

(8) Pastöroidun maidon UV-käsittely lisää maidon D-vitamiinipitoisuutta. Euroopan parlamentin ja neuvoston asetuksessa (EU) N:o 1169/2011 (3) täsmennetään mikä katsotaan merkitseväksi määräksi vitamiineja ja kivennäisaineita. Siksi kuluttajalle on ilmoitettava asianmukaisella tavalla, että tuote sisältää UV-käsittelyllä tuotettua D-vitamiinia.

(9) Euroopan parlamentin ja neuvoston asetuksessa (EY) N:o 1925/2006 (4) säädetään vaatimuksista, jotka koskevat vitamiinien, kivennäisaineiden ja eräiden muiden aineiden lisäämistä elintarvikkeisiin. UV-käsitellyn maidon käytölle olisi myönnettävä lupa, sanotun kuitenkaan rajoittamatta kyseisen lainsäädännön vaatimusten soveltamista.

(10) Tässä päätöksessä säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN PÄÄTÖKSEN:

1 artikla

UV-käsitelty maito, sellaisena kuin se on määritelty tämän päätöksen liitteessä I, voidaan saattaa unionin markkinoille uuselintarvikkeena käytettäväksi liitteessä II mainittujen käyttötarkoitusten ja enimmäistasojen mukaisesti, sanotun kuitenkaan rajoittamatta asetuksen (EY) N:o 1925/2006 säännösten soveltamista.

2 artikla

Tällä päätöksellä sallitun UV-käsitellyn maidon nimitys elintarvikkeiden pakkausmerkinnöissä on ”UV-käsitelty”.

Jos UV-käsitelty maito sisältää D-vitamiinia määrän, jota pidetään merkitsevänä Euroopan parlamentin ja neuvoston asetuksen (EU) N:o 1169/2011 liitteessä XIII olevan A osan 2 kohdan mukaisesti, pakkausmerkintöihin on lisättävä maininta ”sisältää UV-käsittelyllä tuotettua D-vitamiinia” tai ”UV-käsittelyssä muodostunutta D-vitamiinia sisältävä maito”.

3 artikla

Tämä päätös on osoitettu yritykselle Dairy Crest Ltd, Claygate House, Littleworth Road, Esher, Surrey, KT10 9PN, Yhdistynyt kuningaskunta.

Tehty Brysselissä 19 päivänä heinäkuuta 2016. Komission puolesta Vytenis ANDRIUKAITIS Komission jäsen

(1) EYVL L 43, 14.2.1997, s. 1.

(2) EFSA Journal (2016); 14(1):4370.

(3) Euroopan parlamentin ja neuvoston asetus (EU) N:o 1169/2011, annettu 25 päivänä lokakuuta 2011, elintarviketietojen antamisesta kuluttajille, Euroopan parlamentin ja neuvoston asetusten (EY) N:o 1924/2006 ja (EY) N:o 1925/2006 muuttamisesta sekä komission direktiivin 87/250/ETY, neuvoston direktiivin 90/496/ETY, komission direktiivin 1999/10/EY, Euroopan parlamentin ja neuvoston direktiivin 2000/13/EY, komission direktiivien 2002/67/EY ja 2008/5/EY sekä komission asetuksen (EY) N:o 608/2004 kumoamisesta (EUVL L 304, 22.11.2011, s. 18).

(4) Euroopan parlamentin ja neuvoston asetus (EY) N:o 1925/2006, annettu 20 päivänä joulukuuta 2006, vitamiinien, kivennäisaineiden ja eräiden muiden aineiden lisäämisestä elintarvikkeisiin (EUVL L 404, 30.12.2006, s. 26).

LIITE I UV-KÄSITELLYN MAIDON ERITELMÄ Määritelmä: UV-käsitelty maito on lehmän maitoa (täysmaitoa tai kevytmaitoa), jota on pastöroinnin jälkeen käsitelty ultraviolettisäteilyllä turbulenttisessa virtauksessa. Kun pastöroitu maito käsitellään UV-säteilyllä, siinä esiintyvän D3-vitamiinin (kolekalsiferoli) määrä kasvaa, koska 7-dehydrokolesteroli muuttuu D3-vitamiiniksi. UV-säteily: säteilytys ultraviolettivalossa aallonpituusalueella 200–310 nm säteilyannoksen ollessa 1 045 J/l. D3-vitamiini: Kemiallinen nimi (1S,3Z)-3-[(2E)-2-[(1R,3aS,7aR)-7a-metyyli-1-[(2R)-6-metyyliheptan-2-yyli]-2,3,3a,5,6,7-heksahydro-1H-inden-4-ylideeni]etylideeni]-4-metylideenisykloheksaani-1-oli Synonyymi Kolekalsiferoli CAS-numero 67-97-0 Molekyylipaino 384,6377 g/mol Sisältö: D3-vitamiinia lopputuotteessa Täysmaito (1): 0,5–3,2 μg/100 g (2) Kevytmaito (1): 0,1–1,5 μg/100 g (2) (1) Sellaisena kuin se määritellään Euroopan parlamentin ja neuvoston asetuksessa (EU) N:o 1308/2013, annettu 17 päivänä joulukuuta 2013, maataloustuotteiden yhteisestä markkinajärjestelystä ja neuvoston asetusten (ETY) N:o 992/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta (EUVL L 347, 20.12.2013, s. 671). (2) Korkean suorituskyvyn nestekromatografia (HPLC)